kardosdrur/scandi-wiki huggingface dataset:
Morbærfigen

 
Morbærfigen (Ficus sycomorus), også skrevet Morbær-Figen, er et stort, delvist løvfældende træ med en tæt, rund krone, en kort stamme og udspærrede hovedgrene. Træet blomstrer året rundt. Hele planten indeholder latex, en mælkehvid gummisaft.

Beskrivelse 
Barken er først dunet og grågrøn, senere gråbrun, men fortsat behåret. Så skaller barken af i tynde flager over en spættet grøn og brun underbark, og til sidst får gamle grene og stammen en lysegrå, knudret og furet bark. Knopperne sidder spredt, og de er ægformede med tydelig spids, tæt dunhårede og lyst grågrønne. 

Bladene er hjerteformede med afrundet spids og hel eller svagt rundtakket rand. Oversiden er mørkegrøn, mens undersiden er noget lysere med fremstående, gul-orange ribber. Begge sider er ru på grund af stive hår. Træet blomstrer året rundt, men med et højdepunkt i perioden juli-december. Blomsterne er små, men sidder samlet i krukkeformede stande, som efterhånden omdannes til den spiselige frugt, en lille "figen", som er lyserød til orangefarvet.

Rodnettet er stort og når vidt omkring og dybt ned. 

Højde x bredde: 20 x 6 m.

Hjemsted 
Morbærfigen er oprindeligt hjemmehørende i Afrika syd for Sahel og nord for Stenbukkens vendekreds, heri indbefattet centrale og vestlige regnskovsområder. Desuden findes træet naturligt i Yemen og i små områder af Madagaskar. Det er naturaliseret i Ægypten og Israel. Det foretrækker næringsrige jorde langs flodløb eller i blandet skov. 

Ved Jebel Bura' i Yemen findes det sammen med bl.a. Acacia mellifera, Berchemia discolor, Buxus hildebrandi, Cissus rotundifolia, Delonix elata, Juniperus procera, Olea chrysophylla, Phoenix reclinata, Rosa abyssinica, tamarinde og tornet jujube.

Nytteplanter
Figen
Frugter
Chefanklager

Chefanklageren er den øverste chef for en anklagemyndighed.

I Danmark er chefanklageren den daglige chef for anklagemyndigheden i en dansk politikreds.

Stillingen chefanklager blev oprettet i forbindelse med politireformen, som trådte i kraft den 1. januar 2007.

Under chefanklageren er anklagemyndigheden i politikredsen inddelt i en række advokaturer, der hver ledes af en advokaturchef.

En politikreds ledes af en politidirektør bistået af en chefanklager, en chefpolitiinspektør og en stabschef. I København har man desuden en vicepolitidirektør.

Se også
 Politirang i Danmark

Politi i Danmark
Retspersonale
Straffeproces
Juridiske embeder
Sømpistol

En sømpistol er et værktøj der ved hjælp af trykluft, elkraft eller fjederkraft skyder søm i træ, beton eller lignende. Der er flere typer på markedet, anvendelige til mange forskellige formål. Store sømpistoler bruges fx til gulve og andet svært træværk og de såkaldte beslagsømpistoler til sømbeslag. Små benævnes ofte dykkerpistoler, stift- eller klammepistoler, afhængigt af hvilket middel der anvendes i dem. Søm, dykkere eller klammer opbevares i et magasin i pistolen og føres frem ved hjælp af en fjeder. Magasinet er oftest lineært, mens tapetserere undertiden bruger pistoler med et nærmest cirkulært magasin, der bevirker at pistolen lettere kan bruges på ellers svært tilgængelige steder.

Hammere
Kliplev

Kliplev (tysk: Klipleff) er en lille stationsby i Sønderjylland med . Navnet kommer af det olddanske navn Klippi, mens -lev betyder "arvegods". Byen ligger i Aabenraa Kommune og hører til Region Syddanmark. Kliplev er kendt for det gamle og traditionsrige Kliplev Marked, der kan føres tilbage til tiden før Reformationen.

Byen har en station på jernbanestrækningen mellem Tinglev-Sønderborg og ligger desuden tæt på den jyske motorvej E45. I byens midte på en høj bakke ligger Kliplev Kirke, som er opført i gotisk stil i år 1450, men uden tårn. Øst for kirken finder man Kliplev Hallen, hvor Kliplevs fodboldhold holder til, LIF (Lundtoft Idrætsforening). Nogle kilometer mod vest kommer man til Hærvejen og Povls Bro, opført i midten af 1700-tallet.

Fra byen er der ca. 11 kilometer til Tinglev, ca. 15 kilometer til Aabenraa, 15 kilometer til Padborg og 28 kilometer til Sønderborg.

Eksterne henvisninger 
 Kliplev Kirke

Kilder 

Byer i Aabenraa Kommune
Slaget i Egernførde Fjord

I Slaget i Egernførde Fjord (Egernfjord) den 5. april 1849 under Treårskrigen deltog fregatten Gefion og linjeskibet Christian VIII samt nogle transportfartøjer. De skulle angribe de batterier omkring fjorden, som var i tysk slesvig-holstensk besiddelse. Men de to store skibe kunne ikke manøvrere i det snævre farvand. Man prøvede da at få de to hjuldampere Hekla og Gejser til at slæbe dem ud, men de blev ligeledes beskudt og således heller ikke manøvredygtige. Kampen startede kl. 4 om morgenen. Ud på eftermiddagen måtte Gefion overgive sig. Christian VIII blev efterhånden så hårdt medtaget af kanonbeskydingen fra de tyske felt- og tyske strandbatterier, at det også måtte stryge flaget, kaptajnløjtnant Christian Krieger havde kommandoen under rømningen af besætning og sårede. Det var tilmed udbrudt brand om bord og kl. 20 sprang Christian VIII i luften, med flere dræbte til følge. Gefion blev efter erobringen repareret og indgik i den tyske forbundsflåde under navnet Eckernförde. Da forbundsflåden blev opløst i 1852 blev skibet overtaget af Preussen og fik igen navnet Gefion. Skibet var i aktiv tjeneste frem til omkring 1870, og lå derefter som kaserneskib, indtil det blev ophugget i 1891.

Slaget kostede 105 faldne, 61 sårede og næsten 1000 fanger. De døde blev begravet på Møllebjerg-kirkegård i den nordlige del af Egernførde.

Eksterne henvisninger 
 Katastrofen ved Egernførde
 Slaget i Egernførde Fjord 

Egernførde Fjord
Egernførde Fjord, Slaget i
Egernførde
Begivenheder i 1849
Egernførde Fjord, Slaget i
Sømpose

En Sømpose er en ruminddelt pose af svært stof, læder eller lignende, monteret på et bælte, en rem, der – vist især af tømrere – hænges om maven og bruges til opbevaring af søm, skruer eller lignende under arbejdet. De fleste tømrere og en del andre byggehåndværkere går rundt med sømposen som en naturlig del af arbejdstøjet.

Blandt håndværkere kendes udtrykkene kojsæk eller koddesæk og de mere slang-agtige "nossepose", "nossegynge", mulepose, mavebælte, eller maveskind, samt sømbælte og ølskjuler.

Ekstern Henvisning 

Ordet "koj" er forklaret i Ordbog over det Danske Sprog

 Træsmedens Håndværktøj 

Håndværksudtryk
Det latinske alfabet

Det latinske alfabet er det mest brugte alfabetiske skrivesystem i dag. Det udvikledes fra det vestlige græske alfabet (det cumaeïske alfabet fra Cumae i Syditalien). Det var modificeret af etruskerne, og romerne tilpassede det for at skrive på latin.

A B C D E F Z H I K L M N O P Q R S T V X er en tidlig (arkaisk) udgave af det latinske alfabet. C stod også for G (navneforkortelsen C betyder Gaius). K var sjældent anvendt, idet de fleste ord med k-lyd stavedes med C. Bogstaverne I og V brugtes både som vokal og konsonant og blev først i middelalderen suppleret med J og U. Bogstavet W er en middelalderlig konstruktion i germanske sprog. Y (og for det meste også X og Z) findes i ord fra græsk.

Det moderne latinske alfabet er grundlaget for det engelske: Aa Bb Cc Dd Ee Ff Gg Hh Ii Jj Kk Ll Mm Nn Oo Pp Qq Rr Ss Tt Uu Vv Ww Xx Yy Zz. Mange lande har specialbogstaver og ligaturer som: Ææ Øø Þþ Ðð ß ł samt diakritiske tegn over bogstaver: Åå Öö Ëë Üü m.fl.

Specialbogstaver, ligaturer og diakritiske tegn præciserer udtalen. Lydene findes i reglen både på engelsk og fransk, og bogstavkombinationer kan gengive, hvad der på andre sprog klares med et enkelt bogstav.
Sømudtrækker

Sømtrækker, Sømudtrækker, Sømoptrækker, Sømjern

1. Består af en (støbe)jern(s)stang, forsynet med et bevægeligt håndtag og et par små kraftige kæber, hvoraf den ene er forlænget til siden med en vægtstang, der støtter mod underlaget mens sømmet trækkes ud.

Sømtrækkeren arbejder sådan at kæberne placeres uden om sømhovedet, hvorefter det bevægelige håndtag bankes en eller flere gange i bund, hvilket får kæberne til at stramme om sømmet, som så kan trækkes op ved at vippe værktøjet omkring vægtstangen. Udtrækkeren kan bruges hvor en knibtang ikke kan komme til, idet kæberne er langt smallere og med lethed bider sig fast.

2. kløftehammer

Kilder 
 R.A. Salaman: Dictionary of woodworking tools London 1989,  (Nail puller)
 Træsmedens Håndværktøj 

Værktøj
Johan Lange

Johan Lange er navnet på flere personer:

 Johan Lange (1818-1898) (1818–1898) – dansk botaniker, docent, senere professor (Johan Martin Christian Lange)
 Johan Lange (1911-2007) (1911–2007) – dansk botaniker og sprogmand, professor, sønnesøn af ovennævnte
 Johan Lange (fodboldtræner) – Dansk fodboldtræner (f. 1979)
Komputer for alle

Komputer for alle er Nordens største computermagasin. Det produceres af Bonnier Publications i København og oversættes fra dansk og udgives i Sverige, Norge og Finland.

Magasinets artikler er ofte let læselige for folk, som ikke er rutinerede computer-brugere, og henvender sig primært til den gennemsnitlige computerbruger.

Historie 
Det første nummer af Komputer for alle udkom i januar 1996. Forlaget Bonnier Publications havde sagt ja til at udgive et computerblad, som de helt nyuddannede journalister Søren Prien og Niels Christian Thalund havde fået ideen til i forbindelse med deres afsluttende projekt på Journalisthøjskolen.

Det nye pc-blad skulle ikke være som alle de andre, som primært henvendte sig til eksperter og folk, der havde pc’en som deres primære hobby eller erhverv. Komputer for alle var beregnet til almindelige pc-brugere, som ville have en god oplevelse med pc’en. Det var således helt bevidst, at computer blev stavet med et ”K”. Det skulle signalere, at bladet talte et sprog, der var renset for engelske forkortelser, og præsenterede informationer, som alle kunne bruge til noget. Det var heller ikke et tilfælde, at det første blads forside indeholdt ordet ”Sådan” hele tre gange. Komputer for alle ville være det første hjælpsomme blad om teknologi. 

Bladet blev ledsaget af en diskette. Den havde plads til 1,44 MB, hvilket var tilstrækkeligt til en håndfuld programmer. Kort tid efter blev disketten udskiftet med en cd-rom. I 2015 blev cd'en pensioneret og erstattet med Fordelszonen, hvor programmer til bladets artikler kan hentes via internettet.

Referencer

Eksterne henvisninger 
 Komputer for alles hjemmeside
 Fordelszonen

Tidsskrifter fra Danmark
Tidsskrifter om it
Bonnier Publications
Thorald Læssøe

Thorald Læssøe (født 25. juni 1816 i Frederikshavn, død 25. marts 1878 i København) var en dansk landskabsmaler, søn af Margrethe Juliane Signe Læssøe, bror til officeren Frederik Læssøe, museumsmanden Ludvig Læssøe og præsten Kristian Frederik Læssøe.

Thorald Læssøe var først bestemt til at blive landmand. Da han havde mere lyst til at være kunstner, blev han elev af dyrmaler Christian Frederik Carl Holm indtil dennes bortrejse til München. Han besøgte Kunstakademiet, men uddannede sig dog mest på egen hånd til landskabs- og arkitekturmaler. Han var ungdomsven og kammerat med J.A. Jerichau, J.Th. Lundbye og Lorenz Frølich, men nåede dog ingen af sine berømte venner i kunstnerisk dygtighed eller anseelse; men han var en elskværdig mand og i mange henseender en begavet natur med fin kunstfølelse. Fra 1844 til 1857 var han i Italien, men nåede dog først 1854, uagtet Jerichau støttede ham af al magt, at få Kunstakademiets mindre rejsestipendium for et år. Efter hjemkomsten ægtede han 1857 Emy Francisca Erhardine Tidonia komtesse Krag-Juel-Vind-Frijs (1825-1863), datter af kammerherre Jens Christian Carl greve Krag-Juel-Vind-Frijs til Frijsenborg. Han udstillede efter sin udenlandsrejse landskaber og arkitekturbilleder fra de sydeuropæiske egne.

Statens Museum for Kunst ejer flere af hans billeder, dog på Caracallas Bade nær alle fra før rejsen. Læssøe optrådte i sine senere leveår som forfatter og udgav en roman: Til Maalet (1870). .

Han er begravet på Uth Kirkegård.

Eksterne henvisninger 
 Thorald Læssøe på Dansk Forfatterleksikon

Kilder 
 

Malere fra Danmark
Landskabsmalere
Danskere i 1800-tallet
Personer fra Frederikshavn
Romanforfattere fra Danmark
Personer i Dansk Biografisk Leksikon
Dansksprogede forfattere fra Danmark
Thorald
Employer branding

Employer Branding er betegnelsen for virksomheders forsøg på at markedsføre sig selv som en attraktiv arbejdsplads.

Et Employer Brand er den reelle opfattelse af en virksomheden som arbejdsgiver – blandt nuværende og potentielle medarbejdere. Employer Branding er så at påvirke den reelle opfattelse af virksomheden i retning af den opfattelse, virksomheden ønsker gennem strategisk og sammenhængende kommunikation.

Employer branding kan således ses som en bestræbelse på at samle kommunikationsindsatsen ift. tiltrækning og fastholdelse af medarbejdere, så der er en gennemgående rød tråd i såvel den interne som eksterne kommunikation og markedsføring af virksomheden som arbejdsplads. Det gælder i forhold til budskaber og i forhold til de sproglige og visuelle rammer, som budskaberne præsenteres i – Employer Branding konceptet. Den primære drivkraft i den proces er at arbejde med virksomhedens employer profil og der­igennem styrke sammenhængen mellem virksomhedens profil, identitet og image som arbejdsplads.

Disciplinen er især blevet aktuel som led i den vestlige verdens mangel på kvalificeret arbejdskraft på en række områder, herunder på de områder, hvor viden er det produkt, virksomheden direkte eller indirekte lever af. Disciplinen trækker på elementer fra både markedsføring og Human Resource Management.

Markedsføring
Norbit

Norbit er en amerikansk komediefilm fra 2007, instrueret af Brian Robbins og med Eddie Murphy i hovedrollen.

Handling

Norbit er blevet gift med barndomskæresten Rasputia, som er en meget kraftig kvinde. Norbit har ikke haft det særlig godt, men så kommer barndomsveninden Kate og der begynder jalousi drama. Rasputia kaster sig ud i meget for at Norbit og Kate ikke mødes. Norbit er forelsket i Kate og det har Rasputia opdaget.

Rolleliste 
Norbit/Mr. Wong/Rasputia: Eddie Murphy
Kate: Thandie Newton
Big Jack: Terry Crews
Earl: Clifton Powell
Blue: Mighty Rasta
Deion Hughes: Cuba Gooding Jr.
Pope Sweet Jesus: Eddie Griffin
Lord Have Mercy: Katt Williams
Abe the Tailor: Floyd Levine
Giovanni: Anthony Russell

Eksterne henvisninger
 
Anmeldelse på cinemazone.dk

Romantiske komediefilm fra USA
Amerikanske film fra 2007
C.D. Fritzsch

Claudius Ditlev Fritzsch eller Claus Detlev Fritzsch (10. juni 1765 i Kiel – 27. november 1841 i København) var en dansk kunstmaler.

Fritzsch besøgte Kunstakademiet i København fra 1786 og vandt 1790 den mindre sølvmedalje der. Han dyrkede i starten især vandfarvemaleriet, så vel akvarel som gouache, men gik dog snart over til oliemaleriet. Da han som blomstermaler ikke kunne få det stipendium, Akademiet havde at bortgive, er der grund til at tro, at han i 1796 eller 1797 har haft en kongelig understøttelse, i det mindste til en mindre rejse, thi en sådan krævedes for at kunne antages til medlem, og 1797 agreeredes (godkendes) han til at gøre medlemstykker. Disse, som blev bestemte til at være to blomsterstykker i gouache, var dog først færdige til at forevises for Akademiet i 1806. Det var nu to blomsterstykker i oliemaleri, der vakte en sådan opmærksomhed, at han med fuld enstemmighed blev optaget til Medlem. Hans liv henled uden ydre begivenheder, i venskabelig omgang med andre kunstnere, især af den tyske kreds; dog nævnes han som ungdomsven af Bertel Thorvaldsen. Han fik medlemsbolig på Charlottenborg 1817, døde der ugift den 27. november 1841 og det siges da at han har været 78 år gammel. Han nød stor anseelse for sine med megen flid og så at sige botanisk troskab udførte blomsterbilleder, hvori dog sans for farveskønhed og virkningsfuld anordning ikke savnes. Foruden hans medlemsarbejder er kun et par billeder, tilhørende Den Kongelige Malerisamling, offentlig tilgængelige.

Kilder 
 
 Bent Blüdnikow & Henrik Stevnsborg, København 1790 - Billeder af daglivlivet, C.A. Reitzels Forlag, 1983. . Bogen er illustreret med Fritzsch's tegninger af dagliglivet i 1790'ernes København.

Eksterne henvisninger 
 

Malere fra Danmark
Personer fra Kiel
Danskere i 1700-tallet
Danskere i 1800-tallet
Personer i Dansk Biografisk Leksikon
Blomstermalere
Medlemmer af Det Kongelige Akademi for de Skønne Kunster
Alumni fra Det Kongelige Danske Kunstakademi
Ellen DeGeneres

Ellen DeGeneres (født 26. januar 1958) er en amerikansk komiker, tv-vært, skuespiller, forfatter, producent og LGBT-aktivist. DeGeneres spillede hovedrollen i den populære sitcom Ellen fra 1994 til 1998, og har været vært på talkshowet The Ellen DeGeneres Show fra 2003 indtil 2022.

Hendes stand-up-karriere begyndte i de tidligere 1980'ere, og hun optrådte bl.a. i The Tonight Show i 1986. Som filmskuespiller har DeGeneres spillet med i bl.a. Mr. Wrong (1996), EDtv (1999) og The Love Letter (1999), og lagt stemme til Dory i Pixar animationsfilmen Find Nemo (2003) og Find Dory (2016) . Hun vandt prisen for bedste birolle til The Saturn Awards for sin rolle i Find Nemo - det var første gang prisen blev givet for en stemmepræstation. I 2010 var hun vært på American Idols niende sæson.

Hun har medvirket i to sitcoms, først Ellen fra 1994 til 1998 og siden The Ellen Show fra 2001 til 2002. I løbet af fjerde sæson af Ellen i 1997 sprang hun ud som lesbisk som gæst i The Oprah Winfrey Show. Hendes karakter, Ellen Morgan, sprang også ud overfor sin terapeut spillet af Winfrey, og serien udforskede herefter forskelige LGBT-emner, herunder udspringsprocessen. Ellen DeGeneres blev dermed den første åbent lesbiske skuespiller der spillede en åbent lesbisk karakter på amerikansk fjernsyn. I 2008 blev hun gift med sin kæreste Portia de Rossi.

DeGeneres har været ved på Emmy-, Oscar- og Grammy-uddelingerne. Hun har skrevet fire bøger og grundlagt sit eget pladselskab og sit eget produktionsselskab. Hun har vundet 30 Emmyer, 20 People's Choice Awards (flere end nogen anden person) , og en række andre priser for hendes arbejde og velgørenhed. I 2016 modtog hun Presidential Medal of Freedom af præsident Barack Obama.

Filmografi 
 Arduous Moon (1990)
 Wisecracks (1991)
 Coneheads (1993)
 Trevor (1994)
 Ellen's Energy Adventure (1996)
 Mr. Wong
 Goodbye Lover (1998)
 Dr. Dolittle (1998) (voice)
 EDtv (1999)
 The Love Letter (1999)
 If These Walls Could Talk 2 (2000)
 Pauly Shore Is Dead (2003)
 Find Nemo (2003)
 My Short Film (2004)
 Find Dory (2016)

Referencer

Eksterne henvisninger 

 

Skuespillere fra Louisiana
Amerikanere i 1900-tallet
Amerikanere i 2000-tallet
LGBT-personer
Modtagere af Presidential Medal of Freedom
John Winther (pianist)

John Winther f. Winther Kristiansen (20. august 1933 i København – 13. maj 2012 i sit hjem i Lohals) var en dansk pianist og operadirektør.

Han var søn af overtjener Ove Winther Kristiansen og hustru Inger Julie Johanne Thorsted Mortensen.

Winther blev uddannet fra Det Kongelige Danske Musikkonservatorium og debuterede i 1954. Han var operadirektør ved Det Kongelige Teater fra 1965 til 1971, hvorefter han blev operachef ved The Australian Opera i Sydney. Her var han frem til 1977, hvor han blev direktør og professor ved Conservatorium of Music, University of Newcastle, Australien. Han blev i 1980 direktør for School of Music i Canberra indtil 1985, hvor han blev professor ved Hong Kong Academy for Performing Arts.

John Winther blev gift med operasanger Ellen Sørensen den 2. april 1960 i Århus Domkirke. De blev skilt i 1966. Hans andet ægteskab blev indgået 30. april 1969 med operasanger Lone Koppel. Dette ægteskab blev opløst i 1979. Dertil kommer yderligere tre ægteskaber. Hans børn omfatter Thomas Winther, Nikolaj (Koppel) Winther, Jens Winther, Søren Winther, Kristian Winther, Lara Winther, og Sine Winther.

Kilder

Eksterne henvisninger 
 

Pianister fra Danmark
Personer fra København
Thomas Cech

Thomas Robert Cech (født 8. december 1947 i Chicago) opdagede sammen med Sidney Altman at visse RNA-molekyler kan være effektive katalysatorer, og de kaldes nu ribozymer.

Henvisninger 

Nobelprismodtagere i kemi
Kemikere fra USA
Nobelprismodtagere fra USA
Personer fra Chicago
Johan Amberg

Johan Lauritz Walbom Amberg (20. oktober 1846 – 19. juni 1928) var en dansk violinist og komponist.

Påbegyndte sangstudium på Det kgl. Musikkonservatorium 1867, men måtte skifte til violin på grund af stemmeproblemer. Violinist i Det kgl. Kapel fra 1877 til 1905 hvorefter han helligede sig komposition. Nogle af hans musikstykker spilles stadigvæk lejlighedsvis, f.eks. ved Båstad Kammermusik Festival i 2004 eller I Wassenaar i Holland i 2003

Musik 
 op. 11 Trio for klarinet (violin), cello og klaver
 op. 12 Fantasistykke for klarinet (violin), bratsch (cello) og klaver (1910)
 op. 14 Danse des lutins for cello og klaver
 Suite for fløjte, klarinet (violin), obo og klaver (1923)
 Babillage de minuit : Humoresque (salonorkester)
 Les Cigales

Kilder 
 Nodeforlag 
 Det Virtuelle Musikbibliotek

Eksterne henvisninger 

Komponister fra Danmark
Violinister fra Danmark
Klassiske komponister fra det 20. århundrede
Danskere i 1800-tallet
Danskere i 1900-tallet
Riddere af Dannebrog
Kongelige kapelmusici fra Danmark
Herman Amberg

Hermann Amberg (22. december 1834 – 12. april 1902) var en dansk musiker og komponist.
Elev af J.P.E. Hartmann og Anton Rée. 1855 nedsatte han sig i Viborg som musiklærer og virkede tillige som sanglærer ved latinskolen i 25 år. 1868 blev han organist ved domkirken og 1892 udnævnt til professor.

Musik 
 Tre Sange for een Stemme med Piano
 24 korte Orgelpræludier
 Ledetraad ved den første Børneundervisning i Klaverspil klaverskole
 10 Præ- og Postludier for Orgel, Opus 11

Kilder 
 Salmonsens Konversationsleksikon 2. udgave 1915-1930

Komponister fra Danmark
Danskere i 1800-tallet